钦定古今图书集成/方舆汇编/职方典/第1115卷 > 武昌府建置沿革考 府县志合载
## 钦定古今图书集成/方舆汇编/职方典/第1115卷 > 武昌府建置沿革考 府县志合载

本府

《禹贡》荆州之域，天文翼轸分野。自周懿王时地属楚，楚熊渠封其子红为鄂王，始名鄂，春秋时谓之夏汭。秦属南郡。汉置江夏郡，治沙羡。三国时，吴分江夏更置武昌郡治武昌县，徙都焉。晋以武昌隶江州，江夏隶荆州。东晋更置汝南郡。刘宋于江夏县置江夏郡，兼置郢州。齐分郢为十四郡，江夏郡统六县。梁分置北新州。隋平陈，改置鄂州。大业初，为江夏郡。唐复为鄂州。天宝初，改江夏郡。乾元初，复为鄂州，属江南道。元和初，升武昌军节度。五代时，唐遥改武清军。南唐复为武昌军。宋以鄂州属荆湖北路。元至元中，置鄂州路，大德中，改武昌路。明洪武甲辰年，改武昌府，领州一，县九：

皇清因之。

江夏县：〈附郭。〉

周懿王时，楚子熊渠甚得江、汉民和，乃封其中子红为鄂王，始名鄂，春秋时谓之夏汭。秦分楚为四郡，江夏属南郡。汉高帝六年，置江夏郡，治沙羡。今江夏县本汉沙羡地，属江夏郡。献帝时，刘表据荆州，以黄祖为江夏守，始于沙羡置邑郡，今江夏。吴孙权自公安徙都于鄂，分置江夏，以县属武昌郡。晋武帝太康元年平吴，以江夏隶荆州。东晋咸和中，以汝南民流寓夏口，乃创置汝南郡，治涂口。太元降为汝南县，复隶江夏郡。刘宋复于沙羡置江夏郡，兼置郢州，治江夏。隋文帝平陈，改置鄂州。大业初，为江夏郡，寻废为鄂州，以州领县，改汝南曰县名，江夏始此犹治涂口。唐初改郡为州。贞观中，改为鄂州。天宝初，仍名江夏郡。乾元初，复为鄂州。明初，降陈理，改为“省会” ，邑名如故。编户六十二里。

皇清因之。

武昌县

唐、虞、夏、商属荆州。周彝王八年，熊渠封其中子红为鄂王。按熊渠，鬻熊曾孙，甚得江汉民心，兴兵伐庸扬粤，至于鄂。今县西南二里有鄂王城。彝王时以东界为樊楚。按《一统志》，古岸有鄂县故城，盖旧樊楚。秦并楚为鄂县，属南郡。昭王二十九年，白起攻楚，取鄂为南郡，鄂属之。汉高帝六年，置江夏郡，鄂及下雉属之。武帝时，置荆州刺史，统江夏鄂隶之。东汉仍为鄂县，属江夏，又名东鄂。章武元年，吴孙权自公安徙都，更鄂曰武昌。按县南有山名武昌，权欲以武而昌，故名。《水经注》：“孙权改鄂曰武昌，徙治于袁山东，分建业之民千家以益之” ，以下雉、浔阳、阳新、柴桑、沙羡为武昌郡，为钓台、未央宫及礼贤馆。晋太康元年，立武昌郡，鄂、武昌诸县并属之。《晋志》：“武昌郡隶江州，领县七，有沙羡、鄂、武昌诸县。大兴二年，以武昌为江州。南宋孝武建元初，分荆、湘、江、豫置鄂州，武昌隶之。萧梁置二十二州，武昌为郡，统县二。” 陈沿梁。隋开皇初，改武昌郡为县，鄂省入武昌，隶鄂州。大业三年，改江夏为鄂州，武昌隶之。析县西置城塘县，寻废。唐分江南道，武昌属之，置樊山府。天宝初，改鄂州为江夏郡，武昌隶之。乾元复鄂州。德宗贞元十一年，升鄂为武昌军节度，武昌隶之。按武昌府名始此，今府县之别。后唐遥改为武清军，县隶之，置樊山砦，后复鄂州为武昌军，县隶之。宋开宝初，置荆湖北路，武昌隶之。嘉定六年，升为武昌军，更寿昌军，与鄂州节度名相类。因宝玉有“寿昌” 故名，寻改为郡。元至元甲戌，以寿昌为府，置湖广行中书省。元贞春，改寿昌郡为武昌县。明仍元旧，编户四十九里。成化初，并为三十七里。距府城东北一百八十里。

皇清仍旧为三十七里。《县市》三里，《洪道》三里，《永福》三

里《神山》，五里。《贤庾》，四里。《符石》，四里。《灵溪》，七里。《马迹》，八里。

嘉鱼县

县为古荆州地，汉入沙羡，俱未晰其名。《晋太康》

元年，始著为沙阳县。梁升为沙州。隋废入蒲圻，为鲶渎镇，并沙羡为鄂州。五季，南唐改镇为场。昇元六年，升场为县。保大十一年，始升为嘉鱼县。其地有鱼岳山，取《诗》“南有嘉鱼” 之义为名。元大德五年，改鄂州为武昌路。明复改路为府，嘉鱼为府。属邑编户一十二里。距府城西南二百四十里。

皇清因之。

蒲圻县

在府城南三百六十里。《禹贡》荆州之域。按《禹贡》导嶓冢至于东陵。《水经注》云：东陵即巴陵，今蒲圻在巴陵东北。殷属荆楚，《诗》称“殷楚居南乡” 是也。周属荆州。《史记》：鬻熊事文王，其孙熊绎事成王。成王举文武勤劳之后，嗣封熊绎于楚，锡以子男之田，属楚。绎孙渠，甚得江汉间民和，伐庸扬粤，至于鄂，立中子红为鄂王。蒲圻属鄂。秦分楚为三郡，属南郡。汉分楚为七郡，置沙羡县。按《汉书》，高帝六年置江夏郡，统十四县，一曰沙羡。武帝元封五年，初置荆州刺史，沙羡仍属江夏郡。沙羡境内有蒲圻湖，以湖产蒲草故名。三国属武昌郡。按《三国吴志》，汉建安四年，孙权讨黄祖于沙羡。十五年，鲁肃屯六口。二十五年，权自公安徙都鄂，改名武昌郡，沙羡属焉。吴赤乌二年夏五月，城沙羡，乃建县于西良湖侧，名曰蒲圻，以吕岱镇之。分武昌为两部，自武昌至蒲圻为右部。盛弘之《荆州记》云：“蒲圻沿江百里有赤壁，晋分荆州为二十二郡。武帝太康元年，分蒲圻置沙阳县，以沙阳、沙羡属武昌，蒲圻属长沙；宋分湖南诸州” 属郢州，蒲圻、沙阳咸秩男爵。晋武帝太康元年立，从晋封也。齐分郢为十四郡，江夏郡统六县，蒲圻属之。梁置沙州、上隽郡，蒲圻属上隽。隋分荆州为二十二郡，江夏郡统四县，蒲圻属焉。是时并沙阳入蒲圻。唐分江南为三十四州。高祖初平萧铣，复置鄂州，统七县，一曰蒲圻。有凤山监。武德九年，以蒲圻旧治邻水多淤洳，乃改迁蒲圻于凤山监。后唐分蒲圻鲶渎镇为嘉鱼县治。宋置荆湖南北路，统二十四州郡，鄂州属北路。至道二年，改武清军为武昌军。绍兴二年，改兼荆湖北路，鄂州统七县，一曰蒲圻。元置湖广行中书省及肃政廉访司。至元十一年，改荆湖路安抚司。武昌路统七县，蒲圻属武昌。元末，陈友谅起沔阳，僭据南国，伪称汉主，明太祖亲征友谅于鄱阳湖。友谅死，子理奔武昌，太祖招降之，改武昌路为府，统一州九县。蒲圻，属武昌府。

皇清因之，编户三十里。

咸宁县

咸宁本隋江夏县南境。唐大历初，置永安镇。五代时，吴杨行密改为场。南唐升为永安县，隶鄂州。宋改曰咸宁。元仍旧。明亦相沿。编户一十六里。距府城南二百四十里。按《县志》，“南唐保大十三年，始割江夏南境三乡地置永安县。宋开宝初，改为咸宁县，属鄂州。哲宗元祐元年，又割蒲圻长乐乡以益之。元属武昌路” ，明改路为府，咸宁属焉。

皇清因之。

崇阳县

旧属鄂州，为荆地。汉属长沙下隽县。南宋元嘉属湘州。齐改上隽县，隶巴陵。梁置上隽郡。陈改隽州。隋废隽州，以其地入蒲圻，属鄂州。唐天宝中，开山洞置唐年，县属鄂州。五代吴杨行密始改为崇阳县。后梁改临夏。后晋及南唐复改曰唐年。宋开宝八年，复名崇阳县，属湖北路。熙宁五年，析通城镇为通城县。绍兴五年，复并入崇阳。至十七年，复析。元仍其名，属武昌路。明改路为府，崇阳属武昌府编户一十六里。距府城东南三百九十里。

皇清因之。

通城县

春秋时，鄂属秦南郡。汉高帝六年，分南郡置下隽县，属长沙。吴、晋因之。梁置上隽郡。陈改隽州。齐改上隽县，俱隶巴陵。隋废州，并入蒲圻，属鄂州。唐天宝中，属唐年县。元和始置通城镇。五代时，吴杨行密改唐年为崇阳。梁、晋又改临夏。南唐复为唐年。宋开宝八年，改唐年为崇阳，置巡镇。熙宁五年，升通城镇为县。嘉定十五年，以武昌县升为寿昌军，领县七，通城属焉。绍兴五年，复降镇归崇，后陞县。元仍旧属武昌路。明改路为府，通城其九县之一也。编户十五里。距府城东南五百里。

皇清因之

兴国州

州本秦南郡地，汉高帝六年，析南郡更置江夏郡。总县十四：曰西陵，曰竟陵，曰西阳，曰襄，曰邾，曰曰安陆，曰沙羡，曰蕲春，曰𫑡，曰云杜，曰锺武，曰鄂，曰下雉。兴国居鄂、下雉之间。东汉献帝十三年，复为下雉县，属江夏郡。孙权自公安徙治鄂，更鄂曰武昌，析鄂之南境置阳新，以武昌、下雉、浔阳、阳新、柴桑、沙羡六县为武昌郡。东晋义熙中，以吴头、楚尾之交，废下雉入阳新。宋复隶武昌郡。隋开皇九年，置鄂州，废阳新县为富川县。十八年，改富川县曰永兴。唐太宗元年，分天下为十道，以鄂州隶江南鄂州，领县五，永兴隶焉。五代属吴。南唐以永兴县属地设通羊镇，置青山场，兴炉冶。寻复以通羊镇置通山县，以青山场为大冶县。宋开宝八年，平江南，鄂州隶江南道。统县九：曰江夏，曰武昌，曰蒲圻，曰嘉鱼，曰崇“阳，曰永安，曰永兴，曰通山，曰大冶。”太平兴国二年，以永兴县为永兴军，三年，升永兴军为兴国军，县仍为永兴，割鄂之大冶、通山属焉。元至元十二年，仍为兴国军。十四年，升为兴国路，领永兴。至正十二年，伪将丁普朗、徐明远陷兴国，改兴国为军。十八年，伪汉陈友谅复改兴国为路。二十三年，明引兵取兴国，改为府。洪武九年，改为州，《永兴县》入焉。属武昌府。领县二。编户四十六里。距府城东三百八十里。

皇清因之。

大冶县

本隋武昌县地。唐太宗贞观元年，永兴隶鄂州。南唐于永兴属地置青山场，以兴炉冶。保大十三年，升青山场，并析武昌三乡置大冶县，仍属鄂州。宋太平兴国二年，改永兴为兴国军，割鄂之大冶属焉。元至元十四年，升兴国路。顺帝至正二十三年，明太祖取兴国，改兴国府，隶湖广行省。洪武九年，改兴国州，省永兴县入焉。领大冶、通山二县，属武昌府。编户四十六里。距府城东三百八十里。

皇清因之。

通山县

唐尧因帝喾，建九州，其南为荆州，东南为扬州。通山界于荆、扬。虞、夏、商、周因之。汉高帝析为下雉县，属江夏郡，通山县始此。新莽改下雉曰闰光。东汉献帝建安十三年，复为下雉县，属江夏郡。孙权自公安徙治鄂，曰武昌，析鄂之南境，置阳新县，治居今属水乡阳新里。《舆地志》云：“兴国军永兴县，本鄂县地，孙权改鄂” 为武昌，置阳新县。东晋又析下雉县入阳新。隋合二县为永兴。旧《志》云：通山本汉下雉地，三国吴为阳新。隋末为永兴县之新丰，属鄂州。唐因之。五代时，杨行密起铁冶，置羊山镇征赋。南唐始置通山县。旧有青山镇、通羊镇，各摘一字，而以通山名县。宋太平兴国三年，改羊山，寻复通山。绍兴四年，仍降为镇。五年，复为县，属兴国军。元仍旧。明始编户为六里。距府城东南一百八十里。

皇清因之。